Сяргей Амельянчук

**Сярге́й Пятро́віч Амельянчу́к** ( 8 жніўня 1980 году) — колішні беларускі футбаліст, абаронца. У 2002—2011 гадах правёў 74 гульні за нацыянальную зборную Беларусі, у якіх забіў 1 мяч. Уваходзіць у Клюб Сяргея Алейнікава для беларускіх футбалістаў, якія згулялі 500 і болей афіцыйных матчаў. Працуе трэнэрам грузінскага клюбу «Тэлаві».

## Кар’ера
### Клюбная
Кар’еру распачаў у 1999 годзе ў менскім «Тарпэда-МАЗ», дзе правёў два сэзоны, узяўшы удзел у 45 матчах чэмпіянату.. У 2001 годзе перабраўся ў польскую «Легію». З сэзону 2001—2002 гадоў стаў гульцом асновы і дапамог клюбу стаць чэмпіёнам Польшчы. У 2003—2005 гадах пасьпяхова гуляў за кіеўскі «Арсэнал». У 2005 годзе перабраўся ў чэмпіянат Расеі, але ня здолеў замацавацца ў маскоўскім «Лякаматыве». Пазьней выступаў за «Шыньнік» і «Растоў». У 2008—2011 гадах на працягу трох з паловай гадоў выступаў за «Церак», за які ў розных турнірах правёў больш за 100 матчаў.

У лютым 2012 году стаў гульцом клюбу «Том». Улетку 2012 году стаў капітанам каманды і паводле вынікаў сэзону 2012—2013 гадоў дапамог ёй вярнуцца ў Прэм’ер-лігу. У сэзоне 2013—2014 гадоў праз траўму рэдка зьяўляўся ў асноўным складзе. У сьнежні 2013 году быў выстаўлены томскім клюбам на трансфэр. У выніку застаўся ў томскім клюбе, але ў першай палове 2014 году выступаў за дубль. У траўні 2014 году, па заканчэньні сэзону 2013—2014 гадоў, пакінуў «Том».

1 ліпеня 2014 году вярнуўся ў Беларусь, падпісаўшы кантракт зь «Менскам». У складзе менскага клюбу быў асноўным апорным паўабаронцам. У студзені 2015 году падоўжыў кантракт зь менчукамі, а ў студзені 2016 году чарговы раз падоўжыў пагадненьне. У сэзоне 2016 году стаў гуляць на пазыцыі цэнтральнага абаронцы. У студзені 2017 году стала вядома, што Амельянчук працягне выступаць за «Менск» у якасьці гульнёвага трэнэра. Прапусьціўшы пачатак сэзону праз траўму, пазьней вярнуў месца ў асноўным складзе. У сьнежні 2017 году пакінуў сталічны клюб.

### Міжнародная
У 2000—2001 гадах выступаў за моладзевую зборную Беларусі, а 17 траўня 2002 году дэбютаваў у нацыянальнай зборнай у таварыскім матчы супраць Расеі. Доўгі час быў адным з асноўных гульцоў зборнай, паводле колькасьці матчаў (74) саступаў толькі Аляксандру Кульчаму, Сяргею Гурэнку, Аляксандру Глебу, Цімафею Калачову і Сяргею Карніленку. Пасьля прызначэньня на пасаду галоўнага трэнэра зборнай Георгі Кандрацьева ў сьнежні 2011 году перастаў выклікацца ў галоўную каманду краіны.

## Трэнэрская праца
У студзені 2018 году стала вядома, што Амельянчук узмоцніць трэнэрскі штаб менскага «Дынама». Пакінуў «Дынама» разам зь Сяргеем Гурэнкам у пачатку 2019 году.

У чэрвені 2019 году, пасьля вяртаньня Гурэнкі ў «Дынама», зноў стаў трэнэрам каманды. У красавіку 2020 году ўсьлед за галоўным трэнэрам пакінуў клюб. У жніўні 2019 году атрымаў трэнэрскую ліцэнзію катэгорыі B, у сьнежні 2021 году — трэнэрскую ліцэнзію катэгорыі A. У чэрвені 2021 году ўвайшоў у трэнэрскі штаб «Энэргетыка-БДУ», дзе хутка стаў працаваць галоўным трэнэрам дубля. У студзені 2023 году быў пераведзены трэнэрам у асноўную каманду. У студзені 2024 году пакінуў клюб і ўвайшоў у трэнэрскі штаб грузінскага «Тэлаві».

## Статыстыка

## Крыніцы

## Вонкавыя спасылкі
* Профіль на сайце «Томі»

Катэгорыя:Беларускія футбалісты